Cyrillus Gustave Emile "Cyriel" Buysse (Nederlandse uitspraak: siˈril ˈbœysə; 20 September 1859 – 25 Julie 1932) was 'n Vlaamse naturalistiese skrywer en dramaturg. Hy het ook onder die volgende skuilname geskryf: Louis Bonheyden, Prosper Van Hove en Robert Palmer. Buysse is op 20 September 1859 in Nevele, België in 'n welgestelde gesin gebore. Voordat hy sy studies aan die Atheneum in Gent kon voltooi, het hy op versoek van sy vader by die familie se sigoreifabriek aangesluit. Op voorstel van sy tante Virginie Loveling, self 'n skryweres, het hy begin skryf toe hy ses en twintig was. Toe sy vader besef dat hy met 'n meisie uitgaan wat hy in 'n plaaslike kroeg ontmoet het, is hy aangesê om die huis te verlaat. Tussen 1886 en 1896 emigreer hy verskeie kere na die Verenigde State, maar keer telkens meer ontnugterd terug. Die geskrewe verslag van sy reise, wat in 1888 geskryf is, is getiteld Twee Herinneringen uit Amerika. Buysse het bekend geword as 'n naturalistiese skrywer in die tradisie van Stijn Streuvels, Émile Zola en Guy de Maupassant.